《平山道上》
清代·陈奕禧

暖日晴风弄远晖，好山嘉树绿成围。唤回僧梦蒲牢响，点破溪烟属玉飞。

麦陇近秋垂穗熟，鱼梁向晚得鲜归。何人解作诛茅计，莫叹桃源客到稀。

作者简介：（1648—1709）清浙江海宁人，字六谦，号子文、香泉。贡生。由安邑县丞累官至南安知府。以书法名天下，雍正时敕命以其书刻石为《梦墨楼帖》。诗格亦高，王士禛称赏之，收为弟子。又能画。有《春蔼堂集》、《益州于役记》、《皋兰载笔》、《予宁堂帖》等。